<classify> WANAFUNZI sita, kati ya 25, waliopigwa na radi katika Shule ya Msingi Emaco Vision English Medium mkoani Geita, wamekufa katika hospitali ya mkoa walikolazwa kwa ajili ya matibabu.Wakati tukio hilo likitokea, Wakala wa Jiolojia Tanzania GST, wametoa mwito kwa jamii na wajenzi wa majengo nchini, kuhakikisha wanaweka vizuia radi kwa majengo yote hata kama hayana umeme ili kuepusha madhara ya radi kwa binadamu na mali.Ajali hiyo ya kusikitisha ilitokea jana saa tatu asubuhi katika Kata ya Nyankumbu mjini Geita wakati mvua zikiendelea kunyesha, zilizoambatana na ngurumo za radi zilipiga na kusababisha maafa hayo.Akizungumzia tukio hilo, Kaimu Mkuu wa Mkoa wa Geita ambaye pia ni Mkuu wa Wilaya ya Geita, Josephat Maganga alisema taarifa za awali alizopata saa nne asubuhi hapo jana, ni kwamba radi hiyo iliwajeruhi watoto 25 ambao walikimbizwa hospitali ya mkoa kwa ajili ya matibabu.Hata hivyo, alisema baadaye walipewa taarifa na uongozi wa hospitali hiyo kuwa watoto sita kati ya 25 waliojeruhiwa na radi hiyo wamefariki kutokana na majeraha ya radi hiyo.Nilipata taarifa kuhusu tukio hilo ingawa niko likizo kidogo ila nilifuatilia na kupewa taarifa hiyo, tumepoteza watoto wetu wadogo sita hadi sasa, na taarifa zaidi tutaendelea kuzitoa kadri hali itakavyokuwa, ila ni kweli radi ilipiga na kuleta maafa hayo, alisema Maganga.Akithibitisha kutokea kwa tukio hilo, Kamanda wa Polisi Mkoa wa Geita, Mponjoli Mwabulambo alisema majeruhi wanaendelea na matibabu hospitalini hapo. Akifafanua zaidi, Maganga alisema tukio hilo liliwakumba wanafunzi wa darasa la pili na tatu na pia walimu wawili walijeruhiwa.Aliwataja waliokufa ni Jacqueline Josephat, Christina Erick, William Emil, Lulu Gilbert, Abdul Bundala na Yusra Hauni, na kwamba wanafunzi wengine 21 na walimu wawili wamejeruhiwa.Ofisa Elimu ya Msingi mkoani humo, Yese Kanyuma alisema radi hiyo ilitokea wakati wanafunzi hao wakiwa darasani hadi sasa majeruhi walio hospitalini ni 25. Akizungumzia radi na jinsi ya kujikinga nayo, Fundi Sanifu Jiolojia wa GST, Christina Andrea alisema Tanzania imepakana na Jamhuri ya Kidemokrasia ya Congo DRC, ambayo ni kitovu cha radi kwa nchi za Afrika Mashariki na Kati.Andrea alisema DRC inaongoza kwa kuwa na radi nyingi na athari za radi hiyo, zimeikumba mikoa ya magharibi mwa Tanzania ya Geita, Kigoma, Kagera na Rukwa ambayo mara kwa mara inakumbwa na matukio ya radi. Alifafanua kuwa radi ni janga la asili ambalo ni tukio la cheche kubwa kutoka angani ambayo huwa na nguvu na huachiliwa kwa umeme na hutokea kutokana na tofauti ya nguvu za umeme kati ya mawingu na ardhi.  <topic>: KITAIFA 